

**H O T Ă R Â R E**

**privind încetarea asocierii dintre Județul Cluj, Comuna Luna și Municipiul Câmpia Turzii, constituită în scopul realizării Parcului Industrial Tetarom V**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 17 din 19.01.2023 privind încetarea asocierii dintre Județul Cluj, Comuna Luna și Municipiul Câmpia Turzii constituită în scopul realizării Parcului Industrial Tetarom V, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 2336 din 18.01.2023; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 2338 din 18.01.2023 şi de Avizul cu nr. 2336 din 25.01.2023 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare

Ţinând cont de:

* Hotărârea Consiliului Județean Cluj nr. 172/2018 privind aprobarea asocierii Județului Cluj cu Comuna Luna și Municipiul Câmpia Turzii, în vederea realizării parcului Industrial Tetarom V;
* Contractul de asociere nr. 29201/5100/24625/05.09.2018 încheiat între Județul Cluj, Comuna Luna și Municipiul Câmpia Turzii;
* Hotărârea Consiliului Local al Comunei Luna nr. 29/2022 privind abrogarea Hotărârii Consiliului Local al Comunei Luna nr. 61/2019 privind majorarea capitalului social al Societății Tetarom S.A. prin aport în natură, precum și a Hotărârii Consiliului Local al Comunei Luna nr. 74/2019 privind majorarea capitalului social al Societății Tetarom S.A.;
* Hotărârea Consiliului Local al Comunei Luna nr. 44/2022 privind acordul pentru preluarea tuturor documentelor întocmite pentru obiectivul de investiții Parc Industrial Tetarom V, precum și acordul privind încetarea Contractului de asociere nr. 29201/5100/24625/05.09.2018 încheiat între Județul Cluj, Comuna Luna și Municipiul Câmpia Turzii;

Luând în considerare prevederile:

* art. 2, ale art. 3 alin. (2), ale art. 47 alin. (4), ale art. 55 alin. (1), ale art. 58 alin. (1) și (3) și ale art. 64 - 65 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140 și ale art. 142 - 156 din Regulamentul de organizare şi funcţionare a Consiliului Județean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 173 alin. (1) lit. c) și alin. (4) lit. b) și ale art. 362 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 3 și ale art. 1270 alin. (2) din Legea privind Codul civil nr. 287/2009, republicată, cu modificările şi completările ulterioare;
* art. 35 alin. (1) și (2) din Legea privind finanțele publice locale nr. 273/2006, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** Se aprobă încetarea asocierii dintre Județul Cluj, Comuna Luna și Municipiul Câmpia Turzii constituită în scopul realizării Parcului Industrial Tetarom V.

**Art. 2.** Se aprobă încetarea Contractului de asociere nr. 29201/5100/24625/05.09.2018 încheiat între Județul Cluj, Comuna Luna și Municipiul Câmpia Turzii, prin acordul scris al părților, conform Acordului de încetare cuprins în **anexa** care face parte integrantă din prezenta hotărâre.

**Art. 3.** **(1)** Se aprobă transmiterea, către Comuna Luna, a activelor fixe corporale în curs de execuție-TETAROM V-, înregistrate în evidențele financiar-contabile ale Județului Cluj în Fișa contului nr. 231.00.00.A.239 aferentă anilor 2019-2021.

**(2)** Predarea activelor menționate la alin. (1) se va realiza de către o comisie constituită prin dispoziție a Președintelui Consiliului Județean Cluj, prin încheierea unui proces – verbal de predare-primire, în termen de 30 de zile de la semnarea de către toate părțile, a Acordului de încetare a Contractului de asociere nr. 29201/5100/24625/05.09.2018.

**(3)** Ulterior întocmirii procesului-verbal de predare-primire precizat la alin. (2), Județul Cluj, prin structura de specialitate, va actualiza în evidențele financiar-contabile modificările intervenite.

**Art. 4.** La data comunicării prezentei hotărâri se abrogă următoarele:

1. Hotărârea Consiliului Județean Cluj nr. 172/2018 privind aprobarea asocierii Județului Cluj cu Comuna Luna și Municipiul Câmpia Turzii, în vederea realizării parcului Industrial Tetarom V;
2. Hotărârea Consiliului Județean Cluj nr. 154/2019 privind unele măsuri referitoare la constituirea Parcului Industrial TETAROM V;
3. Hotărârea Consiliului Județean Cluj nr. 207/2019 privind majorarea capitalului social al societății TETAROM S.A.;
4. Hotărârea Consiliului Județean Cluj nr. 50/2020 privind modificarea Hotărârii Consiliului Județean Cluj nr. 207/2019 privind majorarea capitalului social al societății TETAROM S.A.;
5. art. 2 din Hotărârea Consiliului Județean Cluj nr. 142/2020 privind aprobarea indicatorilor tehnico-economici și finanțării multianuale a obiectivului de investiții ,,Parc Industrial TETAROM V – infrastructură de acces ” situat în Comuna Luna, Județul Cluj;
6. Hotărârea Consiliului Județean Cluj nr. 174/2020 privind declanșarea procedurilor de expropriere pentru cauză de utilitate publică a imobileleor situate pe amplasamantul lucrării de utilitate publică ,,Parc Industrial TETEROM V – infrastructură de acces” situat în Comuna Luna, Județul Cluj.

**Art. 5.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Generală Buget-Finanţe, Resurse Umane și Direcția Urbanism și Amenajarea Teritoriului.

**Art. 6.** Prezenta hotărâre se comunică Direcţiei Generale Buget-Finanţe, Resurse Umane; Direcției Urbanism și Amenajarea Teritoriului; societății Tetarom S.A.; Comunei Luna; Municipiului Câmpia Turzii, precum şi Prefectului Judeţului Cluj şi se aduce la cunoştinţă publică prin afișarea la sediul Consiliului Județean Cluj şi pe pagina de internet „www.cjcluj.ro".

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 30 din 31 ianuarie 2023**

*Prezenta hotărâre a fost adoptată cu 35 voturi “pentru”, iar doi membri ai Consiliului județean nu au votat, fiind astfel respectate prevederile legale privind majoritatea de voturi necesară.*